Document ID: /roh_data/filtered/fineweb-2-filterrobots_roh.jsonl.gz/42754

Ils dus top-favurits Sergej Ustjugow (Ru) e Martin Johnsrud Sundby (No) han fatg giu il skiatlon (2 x 15 km) tranter els. Radund 10 kilometers avant l'arrivada èni omadus sa distanziads da la concurrenza.
Durant ina prova da distanziar Sergej Ustjugow è però in fist da Sundby rutt tar l'ultima ascensiun ed è ruclà, uschia che ses emprim aur singul è restà in siemi.
Il sprint per bronz ha gudagnà il norvegiais Finn Haagen Krogh.
Baumann e Rüesch sin plazs 13 e 25
Il Grischun Jonas Baumann da Lon sin la Muntogna da Schons è vegnì 13avel. Baumann ha pers bun 40 secundas sin il victur Ustjugov e mo bun 10 secundas sin il terz Krogh.
Il segund Grischun, Jason Rüesch da Tavau, è daventà 25avel tar sia premiera ad in campiunadi mundial. Quai cun in retard da bun 3 minutas e mez sin il campiun mundial Sergej Ustiugov.
Skiatlon senza Dario Cologna
Dario Cologna n'è betg partì pervi da problems cun in ventrigl. Atgnamain è il skiatlon la disciplina da parada da Dario Cologna, nua ch’el è gia stà campiun olimpic e campiun mundial.
RR actualitad 15:00